CELEX: 
Language: lt
Date: 2017-06-12 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomos Europos Parlamento ir Tarybos reglamento (ES) Nr. 600/2014 nuostatos, susijusios su skaidrumo reikalavimų iki ir po sandorio sudarymo netaikymu tam tikrų trečiųjų valstybių centriniams bankams, įgyvendinantiems pinigų, užsienio valiutos ir finansinio stabilumo politiką

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               1.1.Bendroji informacija ir tikslai
            
            
               2018 m. sausio 3 d. turėtų būti pradėtas taikyti Reglamentas (ES) Nr. 600/2014
                  1
                (paprastai vadinamas Finansinių priemonių rinkų reglamentu, FPRR), kuris kartu su Direktyva 2014/65/ES
                  2
                (II-ąja finansinių priemonių rinkų direktyva, FPRD II) pakeis Direktyvą 2004/39/EB
                  3
                (FPRD I). FPRR ir FPRD II sudaro atnaujintą ir suderintą teisinę sistemą, pagal kurią, be kita ko, reglamentuojami investicinėms įmonėms, prekybos vietoms, duomenų teikimo paslaugų teikėjams ir trečiųjų valstybių įmonėms, teikiančioms investicines paslaugas arba vykdančioms investicinę veiklą Sąjungoje, taikytini reikalavimai. 
            
            
               FPRR ir FPRD II siekiama didinti finansų rinkų veiksmingumą, atsparumą ir vientisumą, konkrečiai:
            
            
               užtikrinant didesnį skaidrumą: įvedamas skaidrumo iki ir po sandorio sudarymo režimas, taikomas ne nuosavybės vertybiniams popieriams, taip pat sugriežtinamas ir išplečiamas galiojantis prekybos nuosavybės vertybiniais popieriais skaidrumo režimas;
            
            
               skatinant daugiau sandorių sudaryti reguliuojamose prekybos vietose: sukuriama nauja sistemų, skirtų prekiauti išvestinėmis finansinėmis priemonėmis ir obligacijomis, kategorija – organizuotos prekybos sistemos, taip pat nustatoma pareiga akcijomis prekiauti reguliuojamose prekybos vietose;
            
            
               vykdant Sąjungos G 20 įsipareigojimus dėl išvestinių finansinių priemonių: įpareigojama išvestinėmis finansinėmis priemonėmis prekiauti reguliuojamose prekybos vietose, įvedami biržos prekių išvestinių finansinių priemonių pozicijų apribojimai ir pranešimo apie jas reikalavimai, išplečiama investicinės įmonės apibrėžtis, kad ji apimtų įmones, kurių finansinės veiklos dalis – prekyba biržos prekių išvestinėmis finansinėmis priemonėmis;
            
            
               gerinant MVĮ galimybes gauti kapitalo: įvedama MVĮ augimo rinkos žyma;
            
            
               gerinant investuotojų apsaugą: patikslinamos taisyklės dėl paskatų, uždraudžiamos paskatos teikiant nepriklausomas konsultacijas ir nustatomos naujos produktų valdymo taisyklės;
            
            
               prisitaikant prie technologinės plėtros: reglamentuojama didelio dažnio prekyba, tam nustatant reikalavimus prekybos vietoms ir įmonėms, vykdančioms didelio dažnio prekybą;
            
            
               įvedant nuostatas dėl nediskriminacinės galimybės prekiauti ir naudotis paslaugomis po sandorio sudarymo, kiek tai susiję su prekyba finansinėmis priemonėmis ir konkrečiai biržinėmis išvestinėmis finansinėmis priemonėmis; 
            
            
               sugriežtinant ir suderinant sankcijas ir užtikrinant veiksmingą atitinkamų kompetentingų institucijų tarpusavio bendradarbiavimą.
            
            
               Galiausiai bendras FPRD II ir FPRR teisės aktų rinkinio tikslas – suvienodinti veikimo finansų rinkose sąlygas ir sudaryti sąlygas rinkoms veikti taip, kad būtų naudinga ekonomikai ir būtų remiamas darbo vietų kūrimas bei augimas.
            
            
               Šiuo Komisijos deleguotuoju reglamentu siekiama nustatyti trečiųjų valstybių centrinių bankų, kurie įgyvendina pinigų, užsienio valiutos ir finansinio stabilumo politiką ir kurių sandorio šalys yra atleistos nuo skaidrumo reikalavimų iki ir po sandorio sudarymo, taikomų ne nuosavo kapitalo finansinėms priemonėms, sąrašą.
            
            
               1.2.Teisinis pagrindas ir teisiniai aspektai
            
            
               Siekiant patikslinti FPRR nustatytus reikalavimus ir teisėkūros institucijoms nusprendus, kad Europos Komisijai būtina suteikti atitinkamus įgaliojimus, Komisijai suteikti įgaliojimai priimti deleguotuosius aktus pagal Sutarties dėl Europos Sąjungos veikimo (SESV) 290 straipsnį ir juose konkrečiai nurodyti tam tikrus dalykus, susijusius su tam tikrų trečiųjų valstybių centrinių bankų atleidimu nuo skaidrumo reikalavimų iki ir po sandorio sudarymo pagal FPRR, kai sandoriai vykdomi įgyvendinant pinigų, valiutos kurso ar valstybės skolos valdymo politiką.
            
            
               2.KONSULTACIJOS PRIEŠ PRIIMANT AKTĄ
            
            
               Europos Komisija, nustatydama faktus ir rengdama išvadas, rėmėsi Europos politikos studijų centro (CEPS) ir Bolonijos universiteto atliktu išoriniu tyrimu „Išimtys, taikomos trečiųjų valstybių centriniams bankams ir kitiems subjektams pagal Piktnaudžiavimo rinka reglamentą ir Finansinių priemonių rinkų reglamentą“. Tyrimo pagrindas – apklausa naudojant klausimyną, skirtą trečiųjų valstybių jurisdikcijai priklausantiems centriniams bankams. Atliekant tyrimą analizuotas trečiųjų valstybių centrinių bankų teisinis traktavimas, kiek tai susiję su skaidrumu iki ir po sandorio sudarymo, jų veiklos principų skaidrumu ir prekybos veiklos mastu Sąjungoje. Deleguotojo akto projektas buvo paskelbtas 4 savaites trukusioms konsultacijoms, per kurias siekta gauti grįžtamosios informacijos ir kurios baigėsi 2017 m. gegužės 4 d. Viešų konsultacijų metu jokių nuomonių nepateikta.
            
         
         
            
               3.DELEGUOTOJO AKTO TEISINIAI ASPEKTAI
            
            
               Reglamento (ES) Nr. 600/2014 1 straipsnio 6 dalyje numatyta skaidrumo reikalavimų iki ir po sandorio sudarymo netaikyti sandoriams, kurių šalis yra Europos centrinių bankų sistemos (toliau – ECBS) narė, kai tas sandoris sudaromas įgyvendinant pinigų, užsienio valiutos ir finansinio stabilumo politiką, kurią vykdyti ta ECBS narė yra teisiškai įgaliota, ir kai ta narė kitai sandorio šaliai iš anksto pranešė, jog tam sandoriui taikoma išimtis. 
            
            
               Pagal Reglamento (ES) Nr. 600/2014 1 straipsnio 9 dalį Komisijai suteikiami įgaliojimai priimti deleguotuosius aktus, kuriais ši išimtis būtų taikoma ir tam tikriems trečiųjų valstybių centriniams bankams. 
            
            
               Šiuo deleguotuoju reglamentu įgyvendinamas Reglamente (ES) Nr. 600/2014 numatytas įgaliojimas ir nurodomi trečiųjų valstybių centriniai bankai, kuriems taikoma ECBS nariams skirta išimtis pagal Reglamento (ES) Nr. 600/2014 1 straipsnio 6 dalį.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 06 12
            
            
               kuriuo papildomos Europos Parlamento ir Tarybos reglamento (ES) Nr. 600/2014 nuostatos, susijusios su skaidrumo reikalavimų iki ir po sandorio sudarymo netaikymu tam tikrų trečiųjų valstybių centriniams bankams, įgyvendinantiems pinigų, užsienio valiutos ir finansinio stabilumo politiką 
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012
                  4
               , ypač į jo 1 straipsnio 9 dalį,
            
            
               kadangi:
            
            
               (1)pagal Reglamento (ES) Nr. 600/2014 1 straipsnio 6 dalį sandoriams, kurių šalys yra Europos centrinių bankų sistemos (toliau – ECBS) narės, netaikomi prekybos skaidrumo reikalavimai, kai šie sandoriai sudaromi įgyvendinant pinigų, užsienio valiutos ar finansinio stabilumo politiką;
            
            
               (2)tokia Reglamento (ES) Nr. 600/2014 taikymo išimtis pagal Reglamento (ES) Nr. 600/2014 1 straipsnio 9 dalį gali būti taikoma trečiųjų valstybių centriniams bankams, jeigu jie atitinka nustatytus reikalavimus, taip pat Tarptautinių atsiskaitymų bankui, kuris šios išimties taikymo tikslu yra laikomas panašiu į trečiosios valstybės centrinį banką pagal Reglamento (ES) Nr. 600/2014 1 straipsnio 9 dalį. Todėl Komisija parengė ir Europos Parlamentui bei Tarybai pateikė ataskaitą, kurioje įvertinamas trečiųjų valstybių centrinių bankų tarptautinis traktavimas. Ataskaitoje pateikiama centrinių bankų, įskaitant ECBS narius, traktavimo pagal trečiųjų valstybių teisinę sistemą analizė ir galimas poveikis, kurį reguliuojamo atskleidimo reikalavimai Sąjungoje gali turėti trečiųjų valstybių centrinių bankų sandoriams. Atsižvelgiant į šią analizę ataskaitoje padaryta išvada, kad tam tikriems trečiųjų valstybių centriniams bankams būtina netaikyti Reglamento (ES) Nr. 600/2014 prekybos skaidrumo įpareigojimų, todėl tų trečiųjų valstybių centriniams bankams dera taikyti išimtį;
            
            
               (3)šiame reglamente nustatytas trečiųjų valstybių centrinių bankų, kuriems taikoma išimtis, sąrašas turėtų būti peržiūrėtas, jeigu laikoma, kad to reikia, taip pat siekiant, kai tinka, išimtį taikyti kitiems į sąrašą dar neįtrauktiems trečiųjų valstybių centriniams bankams arba tokius viešuosius subjektus iš sąrašo išbraukti;
            
            
               (4)šiame reglamente nustatytos priemonės atitinka Europos vertybinių popierių komiteto ekspertų grupės nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Trečiųjų valstybių centriniai bankai, kuriems taikoma išimtis
            
            
               (Reglamento (ES) Nr. 600/2014 1 straipsnio 9 dalis)
            
         
         
            
               Reglamento (ES) Nr. 600/2014 1 straipsnio 6 dalis ir 1 straipsnio 7 dalis taikomos Tarptautinių atsiskaitymų bankui ir trečiųjų valstybių centriniams bankams, išvardytiems šio reglamento 1 priede. 
            
            
               2 straipsnis
            
            
               Įsigaliojimas
               
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 06 12
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (2)
                  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12).
               
               
                  
                     (3)
                  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
               
               
                  
                     (4)
                  OL L 173, 2014 6 12, p. 84.
               
            
      
    ---documentbreak--- 
      
         
         
            
               PRIEDAS
            
            
               1.Australija:
            
            
               –Australijos rezervų bankas;
            
            
               2.Brazilija:
            
            
               –Brazilijos centrinis bankas;
            
            
               3.Kanada:
            
            
               –Kanados bankas;
            
            
               4.Ypatingasis Administracinis Kinijos Regionas Honkongas:
            
            
               –Honkongo pinigų institucija;
            
            
               5.Indija:
            
            
               –Indijos rezervų bankas;
            
            
               6.Japonija:
            
            
               –Japonijos bankas;
            
            
               7.Meksika:
            
            
               –Meksikos bankas;
            
            
               8.Korėjos Respublika:
            
            
               –Korėjos bankas;
            
            
               9.Singapūras:
            
            
               –Singapūro pinigų institucija;
            
         
         
            
               10.Šveicarija:
            
            
               –Šveicarijos nacionalinis bankas;
            
            
               11.Turkija:
            
            
               –Turkijos Respublikos centrinis bankas;
            
            
               12.Jungtinės Amerikos Valstijos:
            
            
               –
                     JAV federalinio rezervo sistema;
            
            
               13.Tarptautinių atsiskaitymų bankas.